সরকারি পর্যায়ে ‘ডাইরেক্টরেট অব ফিল্ম ফেস্টিভাল’ গঠনের প্রয়োজনীয়তাও আছে বলে মনে করি। এ সংক্রান্ত কোনো উদ্যোগ এখনো নেওয়া হয়নি – না সম্মিলিতভাবে সংসদকর্মীদের দ্বারা, না সরকারের সংশ্লিষ্ট মন্ত্রণালয় থেকে। বর্তমানে সক্রিয় সংসদ আন্দোলনকর্মীদের এ-বিষয়ে সরকারের কাছে দাবি উত্থাপন করা উচিত। বেসরকারি উদ্যোগে চলচ্চিত্র উৎসব আয়োজনের পাশাপাশি রাষ্ট্রীয় উদ্যোগেও নিয়মিতভাবে জাতীয় ও আন্তর্জাতিক চলচ্চিত্র উৎসব হওয়া দরকার। যে সংসদকর্মীরা একসময় নকল ও অশ্লীল চলচ্চিত্র নির্মাণ বন্ধ করা ও অন্যান্য দাবিতে রাজপথে মিছিল করেছে, সেন্সর বোর্ড ঘেরাও করেছে, সিনেমা হলের সামনে পিকেটিং করেছে, জাতীয় সম্প্রচার কেন্দ্রের সামনে বিক্ষোভ করেছে, নানা দাবি আদায়ের জন্য সরকারের কাছে স্মারকলিপি দিয়েছে, সেরকম তেজি-ক্ষিপ্ত সংসদকর্মীর সংখ্যা দিনদিন কমে যাচ্ছে – এটাও কম অতৃপ্তির কথা নয়। পাইরেসি বন্ধ করা এবং অন্যান্য দাবিতে চলচ্চিত্র-সংসদকর্মীদের সোচ্চার হওয়া দরকার, এখনই।